การเคหะแห่งชาติ ขอความร่วมมือประชาชนให้ชะลอการยื่นขอสินเชื่อเพื่อซื้อหรือเช่าซื้อที่อยู่อาศัยของการเคหะแห่งชาติ  ออกไปก่อน
การเคหะแห่งชาติ ขอความร่วมมือประชาชนให้ชะลอการยื่นขอสินเชื่อเพื่อซื้อหรือเช่าซื้อที่อยู่อาศัยของการเคหะแห่งชาติ ออกไปก่อน    นายธัชพล กาญจนกูล ผู้ว่าการการเคหะแห่งชาติ เปิดเผยว่า การเคหะแห่งชาติ มีความห่วงใยประชาชนที่จะต้องเดินทางมาติดต่อเพื่อทำธุรกรรมกับการเคหะแห่งชาติ ที่อาจทำให้ประชาชนมีความเสี่ยงต่อการได้รับเชื้อไวรัส COVID-19 จึงขอความร่วมมือประชาชนให้ชะลอการมาติดต่อการทำธุรกรรมกับการเคหะแห่งชาติ รวมถึงชะลอการเชิญลูกค้ามายื่นเอกสารเพื่อขอสินเชื่อกับสถาบันการเงิน ประกอบด้วย การยื่นเอกสารขอสินเชื่อในโครงการที่อยู่อาศัยที่สร้างเสร็จใหม่ และการผ่อนดาวน์โครงการที่อยู่อาศัยจนครบกำหนดสัญญา การเรียกลูกค้าที่จะมาทำสัญญาเช่าซื้อกับการเคหะแห่งชาติโดยตรง (กรณีลูกค้าไม่ผ่านการอนุมัติสินเชื่อจากสถาบันการเงิน) รวมทั้งลูกค้าเช่าซื้อยื่นขอสินเชื่อกับสถาบันการเงิน ขอให้ประชาชนชะลอการทำธุรกรรมออกไปก่อน ตามช่วงเวลาประกาศสถานการณ์ฉุกเฉินตั้งแต่วันที่ 26 มีนาคม – 30 เมษายน 2563 และหากประชาชนมีความประสงค์จะดำเนินการขอสินเชื่ออย่างต่อเนื่อง การเคหะแห่งชาติมีความยินดีที่จะประสานกับสถาบันการเงินเพื่อดำเนินการตามความประสงค์ของลูกค้า รวมทั้งการให้บริการตามความประสงค์ของลูกค้าในกรณีขอเช่าซื้อที่อยู่อาศัยกับการเคหะแห่งชาติด้วยเช่นเดียวกัน และเมื่อสถานการณ์กลับสู่ภาวะปกติการเคหะแห่งชาติ จะเร่งดำเนินการให้ลูกค้ามายื่นขอสินเชื่อต่อไป